Tomi' ac tococwa na oro win judeu urut ma',
co howa nonon ma':
Mo ta tomi' ha' cara mahu' pain ca tomi' xuhu' ca',
taxipa' iri'o' ac mahu' tara.
Querec pin' ac hwein tara oro ca iri'o' wa con Iri' Jam.
Howa iri jun ne,
witan ca' ac hwein tara carawa ca quep xat nuhu' ta.
Cain' cain' xira quem ac cocon na.
Xi iri' hwanana ne ara urut con Abraão cara pane ta.
Wirico co wanxi' non hwanana nuxut pane.
Om ca quep xat camain' caparut carawa.
Para witan ca' jein carawa ca quep xat nuhu' ma' maparut quem nonon.
Om na,
je ca tomi' xuhu' ca',
tomi' iri'o' inuhu' ta ac tococwa na.
Wari' co caracat ma',
ac ca quep con na ca caracat nucun.
Ac ca taramaja mi' e' ne con na.
Wari' co taramaja mi' e' non xucun wari' pain xiricon ma',
om ca pe ho' cara con taramaxicon nucun.
Om ca iri' te con.
Panxica ma' iri na ne,
pe ho' cara non cote ca.
Mo ta to' witan xuhu' pain ca Panxica Iri' Jam ta' ca',
witan iri'o' ac hwe tara.
Iri' hwanana ne paxi' hun Abraão cara pane,
taxi' inuhu' pain ca iri' hwanana ne hun ma'.
Ane to' pa' pin xim mahu' ne.
Xi howa hwein ca pijim' xuhu' ta.
Tomi' hwet inuhu' pain oro carawa ca querec ta' pain ca pe ho' pe ho' wet ton Te pane.
Wahu' iri na ne,
ara hwein ca ca' na cuhu' cote hwe ma' na ca tomi' tococwa ma'.
Om na,
wirico Abraão cara pane co te urut ca',
ac ca te urut con na pain ca wanxi' cocon hwanana nuxut cocon mana coturut pane ac caca na.
Mo xi wanxi' con hwanana nuhu' Abraão pane,
mo xi te iri'o' hun,
an xiho' ac hun xira pain ca xut xo' nucun ta ac tococwa na.
Ane to' pa' pin xim mahu' ne,
xi om ne ca tomi' hwet ara xuhu' pain capijacon Te ca iri'o' ca',
ca taraju ta' ca'.
Om ca ac i ma' camain' ca Abraão pane ta.
Je ca tomi' xuhu' ca':
An xiho' hun iri' cote hwe ma' ira na ca tomi' tococwa ma'.
Cain' cain' xima quem?
Ma' na coturut ta,
wirico Iri' Jam.
Om ca te urut con xucun na ca tomi' cocon ma'.
Mo xi te iri'o' hun Iri' Jam ma',
om ac ne xira ca noc mahu' ta ac tococwa na.
Xi maqui' ara ton Iri' Jam ta.
Je ca pe ho' xuhu' ca'.
Om ca maqui' ta' pain ca param pan ne.
Wirico Te co hwet roron ta napa' pahu'.
Je xi taraju pa' mahu' pain ca tomi' xuhu' ca' quem?
Ane noc hwein ca taraju wet wa ne.
Te hun Caxicon Jam ma' ira.
An xiho' hun quem.
Wara to' pa' taxipa' non wari' pain ca xo' quep qui' xine macan' pane,
mao ac ne ma' na con,
je curucun mao na.
Noc nain ca tomi' iri'o' wa.
Om ca tomi' iri'o' taxi' ca.
Tomi' mixein iri na ne,
ara e' nain carawa ca maqui' nain ximicon.
Xi tomi' mixein taxipa' ara ca ta.
Wirico co ja' tomi' mixein nonon oro wari' co tomi' mixein nana ma' quem.
Je ca om howa mahu' pain ca tomi' iri'o' xuhu' ca'.
Om ca ma' camain' ca wari' co querec inon pain ca caracat ca pane ac napa' ma' pahu'.
Tomi' iri'o' e' ina.
Je xi howa mahu' quem?
Wari' co te non Iri' Jam ma',
tomi' ha' nain capijacon.
Wahu' iri na ne,
om ca tomi' ha' hwein capijacon Iri' Jam.
Xi te hun ta na ca tomi' tococwa ma'.
Tomi' ac cocon na Jeju oro taramaxicon ma'.
Iri'o' na ca tomi' urut pum pane ac cocon na.
Caxicon wari' ma.
Ac wari' nein Samaria ma.
Corom pe ho' quem Caxicon Jam ma' ira nonon.
Om na,
om ca corom pe ho' capa' Caxicon Jam ta.
Tomi' ha' e' inon Te ta.
Wahu' iri na ne,
tomi' napat e' mahu'.
Om paxi' na ca jain jain toton oro wari' pain ca awi na ta cacapa' ca'.
Ane ma' ca xucun co jain jain nonon oro wari' pain ca awi na ta cacapa' ma' ne.
Wirico Te na co awi na jun ta nonon pata'.
Wirico co Juiz.
Wirico co querec pin' napari' pain ca tomi' nexi'.
Je ca tomi' xuhu' ca',
tomi' iri'o' inuhu':
Wari' co tomi' ha' nain ca pijim' ne ca',
om ta mi' pin camain' ca ta na ca tomi' tococwa ma'.
Taxi' pin urut pum pain ca corom pe ho' quem Caxicon Jam ma' ta ac cocon na.
Pain cara pane ca mi' pin ca hwanana nuxut Abraão pane.
Pain cara pane ca cono' caca oro profeta pane quem.
Je xi om tomi' ac i ma' ma pain ca wari' co tomi' ha' nain ca pijim' ne ca',
om ta mi' pin camain' ca ta ma ma' quem?
Cain' cain' xima quem?
Hwara' opa tiquin' ca' inon xi' ma mon hwanana nuxut Abraão co mi' pin cara pane ra?
Hwara' opa tiquin' ca' inonon xi' ma momon oro profeta co cono' nana pane quem ra?
Cain' cain' xima quem?
Tomi' xec xec a xima ta!
Ac i ma' na ca tomi' cocon ma'.
Om na,
mo xi awi ina pan ta',
tomi' ximao e' xita'.
Ane awi ma ta pan capa' Te co Iri' Jam ne hwe ne.
Om ca querec pin' camain' hun ta.
Wata' iri na ne,
querec pin' inon.
Mo xi tomi' ca' ta':
Om ca querec pin' ton,
mo xi tomi' ac i ma' ta',
tomi' mixein ac ta' xira.
Win hwe ma',
pain ca tomi' mixein hwe ma'.
Ane querec pin' ton ne.
Tomi' ha' inon quem.
Hwanana nuhu' Abraão cara pane,
tomi' querec te tamana napa' pain ca maqui' tain macan' ca'.
Querec napa' pain ca maqui' ne.
Tomi' querec te ac capa' na quem na ca tomi' tococwa ma'.
Cain' cain' xima quem?
Om ca hwet querec main ca 50 ne cawaxi' nem ta.
Ma' na ca querec ac mon Abraão cara pane na ca tomi' cocon ma'.
Je ca tomi' xuhu' ca',
tomi' iri'o' inuhu' ta ac tococwa na.
Wata' co wara ma' pane.
Wara ma' ca' inon Abraão pain ca om pan' querec ne ca pije' nucun pane ta na ca tomi' tococwa ma'.
Cut ac cacain na pacun,
to' to' mi' pin xun pain pacun ta ac caca na quem.
Ane xa mao ca Jeju ne.
Hwet ca' ac cain na ca tao' caho' nein xiricon Iri' Jam.